Zagreb, 19. veljače 2021.g.

**Z A P I S N I K**

sa **116. sjednice** Povjerenstva za odlučivanje o sukobu interesa održane dana 19. veljače 2021. godine u prostorijama Povjerenstva za odlučivanje o sukobu interesa, s početkom u 12,00 sati.

**PRISUTNI:** Nataša Novaković,Aleksandra Jozić-Ileković, Tončica Božić, Davorin Ivanjek i Tatijana Vučetić.

**Iz Ureda Povjerenstva:** Majda Uzelac,Martina Jurišić i Ivan Matić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 115. sjednice te poziva članove koji su bili prisutni na navedenoj sjednici da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red.

Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Član Povjerenstva Davorin Ivanjek kao izvjestitelj u predmetu **P-373/18, dužnosnik BRANKO PUTAREK, zamjenik gradonačelnika Grada Ivanca,** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 14. stavka 1. ZSSI-a, koja proizlazi iz obavljanja funkcije direktora trgovačkog društva Poljoprivredno poduzeće Ivanec d.o.o. za vrijeme obnašanja navedene dužnosti te zbog moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu navedenog trgovačkog društva na povjerenika. Povjerenstvo je na 88. sjednici pokrenulo postupak protiv dužnosnika i zbog moguće povrede članka 17. stavka 1. ZSSI-a, koja proizlazi iz plaćanja mjesečnih iznosa Grada Ivanca trgovačkom društvu Poljoprivredno poduzeće Ivanec d.o.o., u kojem dužnosnik ima više od 0,5% udjela u vlasništvu (temeljnom kapitalu), od mjeseca svibnja 2011.g. do travnja 2020.g. u visini od 100,00 kn, izvršenih na temelju Sporazuma o korištenju poslovne prostorije koji je Grad Ivanec 19. svibnja 2011.g. sklopio s Hrvatskom poljoprivrednom komorom, iz izvršenih plaćanja na temelju isporučene robe po otpremnicama u ukupnom iznosu od 2.198,05 kn u razdoblju od 31. listopada 2011.g. do 30. svibnja 2015.g., iz sklapanja Ugovora o zakupu poslovnog prostora od 30. prosinca 2015.g. između Grada Ivanca i navedenog trgovačkog društva te dvaju Aneksa Ugovora od 29. travnja 2016.g. i od 30. prosinca 2016.g., na temelju kojih je nastala obveza plaćanja zakupnine u mjesečnom iznosu od 1.800,00 kn te plaćanja troškova telefona i interneta u korist tog trgovačkog društva, te sklapanja Sporazuma od 3. srpnja 2012.g. između Grada Ivanca i istog trgovačkog društva, na temelju kojeg je nastala obveza plaćanja iznosa od 40.197,28 kn tome trgovačkom društvu.

Dužnosnik se očitovao na navode odluka.

Izvjestitelj iznosi očitovanje dužnosnika i sve relevantne podatke utvrđene u postupku.

Izvjestitelj predlaže da se donese odluka kojom se utvrđuje da je dužnosnik počinio povredu članka 14. stavka 1. ZSSI-a istovremenim obnašanjem dužnosti zamjenika gradonačelnika i obnašanjem funkcije direktora trgovačkog društva Poljoprivredno poduzeće Ivanec d.o.o. i da mu se za utvrđenu povredu izrekne sankcija u iznosu od 3.000,00 kn, plativa u 3 obroka te da se uputi da bez odgode razriješi situaciju povrede odredbe ZSSI-a. Obzirom da je dužnosnik imatelj 0,37% udjela u trgovačkom društvu Poljoprivredno poduzeće Ivanec d.o.o., predlaže da se utvrdi da nije došlo do povrede članka 16. stavka 1. ZSSI-a, niti do povrede članka 17. stavka 1. stavka 1. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

**Utvrđuje se da je dužnosnik Luka Grabušić pristupio sjednici Povjerenstva.**

Članica Povjerenstva Aleksandra Jozić-Ileković kao izvjestiteljica u predmetu **P-9/19, dužnosnik LUKA GRABUŠIĆ, zamjenik gradonačelnika Grada Donje Stubice,** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 8. i 9. ZSSI-a, koja proizlazi iz utvrđenog nesklada u postupku redovite provjere izvješća o imovinskom stanju, a koji se odnose na podatke o bračnom drugu/životnom partneru, podatke o plaći ostvarenoj kod drugog poslodavca, podatke o drugim primitcima bračnog druga/životnog partnera, podatke o nekretninama i pokretninama koje se upisuju u javni registar kao i zbog moguće povrede članka 7.d) ZSSI-a koja se očituje u primitku dodatne naknade za poslove obnašanja javne dužnosti.

Na Odluku o pokretanju postupka dužnosnik je dostavio očitovanje.

Izvjestiteljica iznosi očitovanje dužnosnika i sve relevantne okolnosti utvrđene u postupku.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Predsjednica daje riječ dužnosniku koji tom prilikom u bitnom ponavlja navode iznesene u svojem očitovanju još jednom napominjući kako mu cilj nije bio prikriti podatke o svojoj imovini već su bonusi koje je dobivao na plaću varirali od mjeseca do mjeseca te nije znao da mu je supruga suvlasnica zemljišta koje su naslijedili ona i dva brata. Nadalje, dužnosnik navodi kako je supruga automobil ostavila svome bratu te ga ona ne koristi te da je izmijenio karticu i unio podatke 8. siječnja 2020.g. U odnosu na dodatnu naknadu dužnosnik ističe da se odazivao pozivima Gradskog vijeća te da je Povjerenstvu dostavio Odluku o pravu na naknadu za prisustvovanje sjednicama Gradskog vijeća, no da nije nikada podnosio zahtjeve za isplatu tih naknada već su mu one automatski isplaćivane, a da je znao da ih nije smio primiti, vratio bi ih.

Izvjestiteljica predlaže da se donese odluka kojom se utvrđuje da je dužnosnik počinio povredu članka 27. ZSSI-a, u vezi s člankom 8. i 9. ZSSI-a vezano uz utvrđeni nesklad koji se odnosi na podatke o plaći ostvarenoj kod drugog poslodavca u 2017.g., podatke o primitcima bračnog druga/životnog partnera u 2017.g. i 2019.g. koji se odnose na socijalne potpore i ostvareni dohodak s osnova najma, podatke o pokretninama koje se upisuju u javni registar i to osobnog automobila marke Renault, tip Talisman, model 1.6 DCI, godina proizvodnje 2016.g. kao i automobila bračnog druga marke Peugeot, tip 308, model 1.4 Premium, godina proizvodnje 2010.g. te podatke o nekretninama.

Izvjestiteljica predlaže da se odlukom utvrdi da je dužnosnik počinio i povredu članka 7. točke d. ZSSI-a, jer je uz primanje volonterske naknade za obnašanje navedene dužnosti primio dodatne naknade za poslove obnašanja javne dužnosti zamjenika gradonačelnika, i to naknadu za prisustvovanje i sudjelovanje na sjednicama Gradskog vijeća Grada Donja Stubica što predstavlja primanje dodatne naknade za poslove obnašanja javne dužnosti te da mu se za utvrđene povrede izrekne sankcija u 7.000,00 kn, plativa u sedam obroka.

Utvrđuje se da je raspravljanje o 2. točci dnevnog reda dovršeno.

**Utvrđuje se da je dužnosnik Luka Grabušić napustio sjednicu Povjerenstva.**

**Prelazi se na raspravljanje o 3. točci dnevnog reda.**

Član Povjerenstva Davorin Ivanjek kao izvjestitelj u predmetu **P-103/19, dužnosnik DRAŽEN BARIŠIĆ, gradonačelnik Grada Velike Gorice do 15. prosinca 2020.g.,** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 11. stavaka 1. i 3. ZSSI-a, koja proizlazi iz primitka dara u vidu eventualnog plaćanja troškova puta, smještaja, prehrane i ulaznice od strane Hrvatskog nogometnog saveza radi njegova prisustvovanja nogometnoj utakmici koja je dana 24. ožujka 2019.g. odigrana u Budimpešti, Republika Mađarska, između nogometnih reprezentacija Mađarske i Hrvatske, što dužnosnika može dovesti u odnos zavisnosti prema darovatelju ili stvoriti obvezu prema darovatelju. Navedena odluka dostavljena je dužnosniku te se dužnosnik na istu nije očitovao.

Izvjestitelj iznosi sve relevantne okolnosti utvrđene u postupku.

Izvjestitelj predlaže da se doneseodluka da nije utvrđeno da bi dužnosnik počinio povredu članka 11. stavaka 1. i 3. ZSSI-a, jer iz zaprimljenih očitovanja ne proizlazi da je primitkom ulaznice od ………………, člana Izvršnog odbora Hrvatskog nogometnog saveza, za prisustvovanje utakmici odigranoj 24. ožujka 2019. u Budimpešti, Republika Mađarska, između nogometnih reprezentacija Mađarske i Hrvatske, primio dar vrijednosti veće od 500,00 kn.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Predsjednica Povjerenstva kao izvjestiteljica u predmetu **P-96/19, dužnosnik BOŽO PETROV, zastupnik u Hrvatskom saboru,** iznosi predmet i navodi da je protiv dužnosnika podnijeta prijava u kojoj se navodi da radi kao psihijatar u privatnoj ordinaciji u Metkoviću. Izvjestiteljica ističe da jePovjerenstvo na zahtjev dužnosnika prethodno donijelo mišljenje da dužnosnik može navedene poslove obavljat te da je prihode dužan navesti u izvješće o imovinskom stanju. Također je u svezi navedenih okolnosti protiv dužnosnika podnijeta i prijava po kojoj je Povjerenstvo donijelo odluku o nepokretanju postupka te se u tom dijelu prijava nije ponovno razmatrala.

Međutim, Povjerenstvo je povodom navedene prijave provelo i redovitu provjeru izvješća o imovinskom stanju dužnosnika te je u postupku utvrđen nesklad.

Izvjestiteljica iznosi utvrđenja iz izvješća o imovinskom stanju dužnosnika i u kojem dijelu podataka je došlo do nesklada između prijavljene imovine dužnosnika i imovine utvrđene u postupku redovite provjere uspoređujuću s podacima o imovini prikupljenoj od drugih nadležnih tijela.

Izvjestiteljica navodi da je dužnosniku upućen zaključak na koji se isti očitovao, međutim nesklad nije opravdao.

Izvjestiteljica predlaže da se radi utvrđenog nesklada donese odluka o pokretanju postupka zbog moguće povrede čl. 8. i 9. ZSSI-a .

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-189/18, dužnosnik JOSIP ALADROVIĆ, ministar rada, mirovinskog sustava, obitelji i socijalne politike,** iznosi predmet i navodi da je protiv dužnosnika podnesena prijava u kojoj se u bitnom navodi kako je ravnatelj Hrvatskog zavoda za mirovinsko osiguranje Josip Aladrovic pogodovao prilikom zapošljavanja ………………….. u Ured za nabavu, s kojim se dužnosnik zna iz rodnog kraja i fakulteta, a da je posao dobiven na natječaju koji je namješten, i ……………….., koja je na lažiranom natječaju zaposlena na mjesto predstojnice Ureda ravnatelja, a s kojom se dužnosnik zna jer su oboje prije radili u Croatia osiguranju. Obje osobe zaposlene su na namještenim natječajima. Zaprimljena je i dopuna prijave u kojoj se navodi kako je dužnosnik svojim utjecajem naložio da se njegova bivša kolegica ……………… i prijateljica zaposli u HZMO-u te da se mimo važećih pravnih normi javi na natječaj za predstojnicu Ureda ravnatelja te dopuna prijave koja se odnosi i na imenovanje ………………… novim predstojnikom Ureda za nabavu, za koje mjesto nije imao uvjete, kao i …………………….., na radno mjesto predstojnice Ureda za upravljanje i razvoj ljudskih potencijala.

Izvjestiteljica iznosi sve relevantne okolnosti utvrđene u postupku.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je postupanjem ili propustom dužnosnika došlo do moguće povrede odredbi ZSSI-a.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Tončica Božić kao izvjestiteljica u predmetu **P-357/19, dužnosnik NIKŠA KONJEVOD, član Uprave trgovačkog društva Hrvatske ceste d.o.o.,** iznosi predmet i navodi da jePovjerenstvo je na 67. sjednici donijelo odluku o pokretanju postupka protiv dužnosnika Alena Leverića, člana Uprave trgovačkog društva Hrvatske ceste d.o.o., zbog moguće povrede članka 7. točke d) ZSSI-a koja proizlazi iz istovremenog primanja plaće za obnašanje navedene dužnosti i primanja dodatnih naknada za poslove obnašanja javnih dužnosti, i to božićnice, uskrsnice, dara u naravi prigodom uskršnjih blagdana, dara u naravi za dijete, naknade za godišnji odmor (regres), naknade za III. stup mirovinskog osiguranja i naknade za dopunsko osiguranje. S obzirom da dužnosnik Nikša Konjevod također obnaša dužnost člana Uprave trgovačkog društva Hrvatske ceste d.o.o., Povjerenstvo je sa svrhom provjere je li i navedeni dužnosnik primao dodatne naknade za poslove obnašanja javnih dužnosti otvorilo predmet.

Izvjestiteljica iznosi sve relevantne okolnosti utvrđene u postupku.

Izvjestiteljica predlaže da se donese odluka o pokretanju postupka zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje navedene dužnosti i primitka božićnice, uskrsnice, dara u naravi prigodom uskršnjih blagdana, naknade za godišnji odmor (regres), naknade za III. stup mirovinskog osiguranja, naknade za dopunsko osiguranje te nagrade za radne rezultate, odnosno drugog oblika nagrađivanja radnika, što predstavlja primanje dodatne naknade za poslove obnašanja javnih dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Tončica Božić kao izvjestiteljica u predmetu **P-352/19, dužnosnik ANTE ŽIGMAN, predsjednik Upravnog vijeća Hrvatske agencije za nadzor financijskih usluga,** iznosi predmet i navodi da je neposrednim uvidom u Informatički sustav Porezne uprave utvrđeno da su dužnosniku pored plaće za obnašanje navedene dužnosti isplaćene u 2018.: novčana nagrada za radne rezultate u iznosu od 1.750,00 kn, prigodna nagrada do propisanog iznosa u iznosu 2.500,00 kn i dar djetetu do 15 godina starosti u iznosu od 1.200,00 kn, odnosno u 2019.: prigodna nagrada do propisanog iznosa u iznosu 1.250,00 kn, dar djetetu do 15 godina starosti 1.200,00 kn, novčana nagrada za radne rezultate u iznosu od 5.000,00 kn.

Izvjestiteljica predlaže da se donese odluka o pokretanju postupka zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje dužnosti predsjednika Upravnog vijeća Hrvatske agencije za nadzor financijskih usluga te primitka novčane naknade za radne rezultate, prigodne nagrade i dara djetetu do 15. godine starosti što predstavlja primanje dodatne naknade za poslove obnašanja javnih dužnosti.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-89/19, dužnosnik SINIŠA VARGA, zastupnik u Hrvatskom saboru do 22. srpnja 2020.g.,** iznosi predmet i navodi da je protiv dužnosnika podnijeta prijava u kojoj se navodi kako je saborski zastupnik Siniša Varga u intervjuu objavljenom u Jutarnjem listu izjavio „Svjetska banka i Svjetska zdravstvena organizacija koriste moje sposobnosti, znanja i iskustva u svojim programima reformi zdravstva u mnogim europskim zemljama gdje radim kao konzultant“ te „Sa 54 godine života, s političkim i profesionalnim iskustvom koje sam stjecao sve ove godine, ali još više sa željom da sve ono što radim kao konzultant pomažućim zdravstvenim sustavima u drugim zemljama primjenjujem i u Hrvatskoj…“ Podnositelj navodi da s obzirom da članka 13. Zakona o sprječavanju sukoba interesa onemogućava dužnosnicima obavljanje drugih poslova u smislu redovitog ili stalnog zanimanja, osim ako Povjerenstvo na prethodni zahtjev dužnosnika ne utječu na zakonito obnašanje javne dužnosti.

Povjerenstvo je također u postupku administrativne provjere izvješća o imovinskom stanju dužnosnika uvidjelo da je dužnosnik mijenjao podatak o plaći ostvarenoj kod drugog poslodavca, naznačivši u tom Izvješću da plaća ne postoji, za razliku od podatka iz prethodno podnesenih Izvješća, a pri čemu je u istom Izvješću, podnesenom 27. ožujka 2019. i dalje ostao podatak da dužnosnik obavlja drugi posao tijekom obnašanja mandata, koji je i prethodno obavljao i to kao odjelni liječnik u Kliničkoj bolnici Dubrava, počevši od 22. siječnja 2016.g.

Izvjestiteljica navodi da je Povjerenstvo razmatralo točnost podataka koje je dužnosnik prijavljivao u izvješćima o imovinskom stanju podnesenim od stupanja na dužnost zastupnika u Hrvatskom saboru nadalje.

Izvjestiteljica iznosi utvrđenja iz izvješća o imovinskom stanju dužnosnika i u kojem dijelu podataka je došlo do nesklada.

Dužnosniku je upućen zaključak na koji se isti očitovao, međutim, nesklad nije opravdao.

Izvjestiteljica predlaže da se doneseodluka o pokretanju postupka zbog moguće povrede članka 8. i 9. ZSSI-a.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-290/19, dužnosnik STJEPAN KOŽIĆ, župan Zagrebačke županije,** iznosi predmet i navodi da je protiv dužnosnika podnijeta prijava u kojojprijavitelj ističe da su se oko osnivanja javne ustanove Razvojne agencije Zagrebačke županije, kao obveze Županije na temelju Zakona o regionalnom razvoju, iz sjednice u sjednicu Skupštine Zagrebačke županije, više od pola godine, lomila koplja između župana Stjepana Kožića i HDZ-a Zagrebačke županije te da se ta točka nekoliko puta skidala sa dnevnog reda. Nadalje, podnositlj ističe da su i HDZ i Stjepan Kožić vidjeli na mjestu ravnatelja novoosnovane ustanove priliku za promociju svojih stranaka i svojih stranačkih zaslužnih članova i tko zna što još i da tu interesno stvorena koalicija, već na prvoj prepreci počinje pucati, što je vidljivo iz sjednice u sjednicu Županijske skupštine, a zaiskrilo je pri izboru ravnatelja ustanove Regionalne agencije Zagrebačke županije. Podnositelj navodi da je …………………. bivši gradonačelnik Dugog Sela koji je nakon gubitka lokalnih izbora zbrinut u Hrvatskim vodama, postao novi ravnatelj Javne ustanove Razvojne agencije Zagrebačke županije, dok mu je protukandidat po mnogima sa boljim referencama nije prošao. Podnositelj navodi da uz suglasnost Stjepana Kožića za ravnatelja postavljena osoba koja nije ispunjavala uvjete za izbor. Podnositelj ističe i kako bi bilo zanimljivo pitati jesu li s tim upoznati i što o tome misle zamjenici kao i voditelji stručnih službi koji su provodili promjene Statuta.

Izvjestiteljica iznosi sve relevantne podatke utvrđene u postupku.

Izvjestiteljica predlaže da se donese odluka o nepokretanju postupka s obzirom da iz prikupljenih podataka i dokumentacije ne proizlazi da je u postupanju prijavljenog dužnosnika došlo do moguće povrede odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-269/20, dužnosnik ROBERT MARČELJA, općinski načelnik Općine Jelenje,** iznosi predmet i navodi da je **d**užnosnik 4. studenog 2020.g. podnio Izvješće o imovinskom stanju dužnosnika povodom promjene te je u Napomeni podnesenog Izvješća naveo: „Član / predsjednik sam Odbora za gospodarski razvoj i infrastrukturu Primorsko-goranske županije. Sjednice se održavaju povremeno. Naknada po sjednici iznosi 964,02 neto.“

Uvidom u podatke Informacijskog sustava Porezne uprave – ISPU utvrđeno je kako je dužnosnik od Primorsko-goranske županije u 2019.g. primio ukupno iznos od 4.820,10 kn i to po uplatama dana 26. srpnja 2019.g., 23. rujna 2019.g., 11. studenog 2019.g., 28. studenog 2019.g. i 20. prosinca 2019.g. te u 2020.g. u ukupnom iznosu od 5.784,12 kn i to po uplatama dana 14. veljače 2020.g., 9. lipnja 2020.g., 8. srpnja 2020.g., 11. kolovoza 2020.g., 30. rujna 2020.g. i 30. listopada 2020.g.

Izvjestiteljica predlaže da se donese odluka o pokretanju postupka zbog moguće povrede članka 12. ZSSI-a, koja proizlazi iz istovremenog primanja plaće za profesionalno obnašanje navedene dužnosti i primanja naknade za obnašanje javne dužnosti predsjednika Odbora za gospodarski razvoj i infrastrukturu Primorsko-goranske županije.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Član Povjerenstva Davorin Ivanjek kao izvjestitelj u predmetu **P-294/19, dužnosnik ŽELJKO ĐIPALO, zamjenik općinskog načelnika Općine Šandrovac,** iznosi predmet i navodi da je protiv dužnosnika podnesena prijava u kojoj se u bitnome navodi da dužnosnik prima mjesečnu naknadu u iznosu od 1.500,00 kn te da uredno prisustvuje sjednicama Općinskog vijeća Općine Šandrovac, iako nije podnio ostavku na dužnost zamjenika općinskog načelnika Općine Šandrovac. Nadalje se ističe kako je vrlo brzo po stupanju na navedenu dužnost zasnovao radni odnos u trgovačkom društvu Komunalije „Čazma“ koje obavlja komunalnu djelatnost distribucije plina i vode na području Općine Šandrovac. Prijavitelj navodi da je navedeno trgovačko društvo u poslovnom odnosu s Općinom te da na temelju dvojbene koncesije dodijeljene od strane Općine Šandrovac obavlja djelatnost održavanja plina i vode. Također se navodi da je dužnosnik trenutno zaposlen u trgovačkom društvu Šnadroprom Šandrovac, čiji je jedini osnivač navedena Općina, i to na radnom mjestu voditelja poslova, za što prima plaća te da istodobno prima naknadu od Općine Šandrovac.

Izvjestitelj navodi da je dužnosnik podnio pismeno kojim od Povjerenstva traži utvrđenje mogućeg sukoba interesa ili postojanje okolnosti koje ukazuju na moguću povredu odredbi ZSSI-a, a u kojima se eventualno našao u obnašanju dužnosti zamjenika općinskog načelnika Općine Šandrovac. Dužnosnik navodi da je trgovačko društvo Šandroprom d.o.o. komunalno poduzeće, čiji je osnivač Općina Šandrovac, objavilo natječaj za radno mjesto poslovođe, 1 radnik, na neodređeno vrijeme, puno radno vrijeme do 40 sati tjedno, koji je bio objavljen na internetskoj stranici Hrvatskog zavoda za zapošljavanje Bjelovar i oglasnim pločama Općine Šandrovac u razdoblju od 8. kolovoza 2019. do 16. kolovoza 2019. Navodi da je bio jedini kandidat te da je ispunio sve uvjete natječaja, a odluku o odabiru kandidata na navedeno radno mjesto na neodređeno vrijeme donijela je direktorica Sanela Paukovac, nakon čega je sklopljen ugovor o radu između dužnosnika i istog društva, zastupanog po navedenoj direktorici. Dužnosnik iznosi da su poslovi poslovođe opisani Pravilnikom o radu, unutarnjem ustrojstvu i sistematizaciji poslova ,,Šandroprom“ d.o.o. Šandrovac iz rujna 2014. te izmjenama i dopunama navedenog Pravilnika. Dužnosnik traži od Povjerenstvo očitovanje postoji li sukob interesa, odnosno radi li se o okolnostima koje ukazuju da je počinio moguću povredu odredbi ZSSI-a, u smislu odredbi članka 89. stavak 2. točka 41. Zakona o lokalnim izborima s obzirom da obnaša dužnost zamjenika općinskog načelnika Općine Šandrovac.

Izvjestitelj iznosi sve relevantne podatke utvrđene u postupku.

Izvjestitelj predlaže da se donese odluka o pokretanju postupka zbog moguće povrede članka 7. stavka 1. podstavka d) ZSSI-a, koja proizlazi iz primanja volonterske naknade i istodobnog primanja naknade za rad za sjednice Općinskog vijeća Općine Šandrovac.

Izvjestitelj predlaže i da se na zahtjev dužnosnika pokrene postupak u odnosu na okolnost njegova zapošljavanja u trgovačkom društvu Šandroprom d.o.o., čiji je osnivač Općina Šandrovac, do kojeg je došlo za vrijeme obnašanja dužnosti te odlukom utvrdi da zapošljavanjem dužnosnika nije došlo do povrede jer isto nije suprotno odredbama ZSSI-a, a navedeni radni odnos zasnovan je po objavljenom javnom natječaju u kojem je dužnosnik bio jedini kandidat i nije ni na bilo koji način sudjelovao.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Predsjednica Povjerenstva kao izvjestiteljica u predmetu **M-16/21** na zahtjev **dužnosnika MARINA ŠKIBOLE, zastupnika u Hrvatskom saboru do 22. srpnja 2020.g.** iznosi predmet i navodi da je dužnosnik podnio zahtjev za davanjem mišljenja u kojem navodi da je rješenjem Odbora za izbor, imenovanje i upravne poslove Hrvatskoga sabora ostvario pravo na naknadu plaće nakon prestanka obnašanja zastupničke dužnosti. Dužnosnik od Povjerenstva traži mišljenje može li uz navedenu naknadu plaće primati i honorar privatne tvrtke registrirane za edukacijsku djelatnost i do kojeg iznosa.

Izvjestiteljica predlaže da se donese mišljenje da sukladno odredbama ZSSI-a nema zapreke da dužnosnik u razdoblju od godine dana nakon prestanka obnašanja dužnosti, u kojem prima naknadu sukladno odredbama Zakona o pravima i dužnostima zastupnika u Hrvatskom saboru, obavlja poslove za privatni poslovni subjekt registriran za obavljanje edukacijske djelatnosti te za navedeno prima naknadu, neovisno o visini iste. Na temelju članka 8. i 9. ZSSI-a, u vezi s člankom 20. stavkom 3. ZSSI-a, dužnosnik je obvezan u izvješću o imovinskom stanju koje će podnijeti protekom 12 mjeseci od prestanka obnašanja dužnosti, navesti prihode ostvarene obavljanjem navedenih poslova.

Otvara se raspra.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 13,10 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**